b'\n_START_ARTICLE_\nFlokulacija\n_START_PARAGRAPH_\nFlokulacija na kemi\xc4\x8dnem podro\xc4\x8dju je proces, v katerem se iz suspenzije izkosmi\xc4\x8dijo  koloidi. Proces je lahko spontan ali izzvan z dodatkom flokulanta. Od obarjanja (precipitacije) se razlikuje po tem, da so delci pred flokulacijo v teko\xc4\x8dini suspendirani kot koloidi in ne raztopljeni kot v pravi raztopini. Med flokulacijo se delci ne oborijo, ampak ostanejo v suspenziji kot kosmi\xc4\x8di.\n_START_SECTION_\nDefinicija\n_START_PARAGRAPH_\nPo definiciji IUPAC je flokulacija \xc2\xbbproces sprijemanja in lepljenja, v katerem dispergirani delci tvorijo ve\xc4\x8dje skupke\xc2\xab. Flokulacija je tudi sinonim za aglomeracijo in koagulacijo/zdru\xc5\xbeevanje._NEWLINE_Na flokulacijo vpliva ve\xc4\x8d dejavnikov, med njimi tudi hitrost, intenzivnost in \xc4\x8das me\xc5\xa1anja. Blago me\xc5\xa1anje pove\xc4\x8da hitrost koagulacije, ker pove\xc4\x8da hitrost delcev in verjetnost njihovih trkov, hkrati pa jih tudi destabilizira in prepre\xc4\x8duje, da bi se sprijeli v velike agregate.\n_START_SECTION_\nKemija koloidov\n_START_PARAGRAPH_\nV kemiji koloidov je flokulacija proces, v katerem se fini delci sprimejo v kosmi\xc4\x8de. Kosmi\xc4\x8di lahko splavajo na povr\xc5\xa1ino (flotacija), se usedejo na dno ali ostanejo v suspenziji in se lahko zatem odfiltrirajo.\n_START_SECTION_\nFizikalna kemija povr\xc5\xa1in\n_START_PARAGRAPH_\nZa emulzije je flokulacija proces, v katerem se drobne kapljice emulgirane snovi zlijejo v ve\xc4\x8dje, vendar ne izgubijo svojih zna\xc4\x8dilnosti. Flokulacija je torej prvi korak v procesu staranja emulzije, ki na koncu privede do lo\xc4\x8ditve emulgirane in zvezne faze. Flokulacija se uporablja na primer za bogatenje rud.\n_START_SECTION_\nGradbeni\xc5\xa1tvo in geologija\n_START_PARAGRAPH_\nV gradbeni\xc5\xa1tvu in geologiji  je flokulacija stanje, v katerem se gline, polimeri ali drugi majhni naelektreni delci sprimejo v velike krhke skupke \xe2\x80\x93 kosmi\xc4\x8de. V suspenzijah gline se flokulacija za\xc4\x8dne po prenehanju mehanskega me\xc5\xa1anja. Dispergirani delci gline se za\xc4\x8dnejo spontano kosmi\xc4\x8diti zaradi elektri\xc4\x8dnega privlaka med negativnimi naboji na ploskvah in pozitivnimi naboji na robovih delcev.\n_START_SECTION_\nBiologija\n_START_PARAGRAPH_\nV biologiji se flokulacija nana\xc5\xa1a na nespolno agregacijo mikroorganizmov.\n_START_SECTION_\nSirarstvo\n_START_PARAGRAPH_\nFlokulacija se v sirarstvu na veliko uporablja za merjenje napredovanja nastajanja sirnine, v za\xc4\x8detnih fazah proizvodnje mnogo vrst sira pa za ugotavljanja \xc4\x8dasa, potrebnega za usedanje sirnine.\n_START_SECTION_\nPivovarstvo\n_START_PARAGRAPH_\nFlokulacija se v pivovarstvu nana\xc5\xa1a na hitrost usedanja kvasa na dno fermentacijske posode. Ostanki kvasa z vi\xc5\xa1jo flokulacijo se po kon\xc4\x8dani fermentaciji usedajo hitreje.\n_START_SECTION_\nObdelava vode\n_START_PARAGRAPH_\nFlokulacija in sedimentacija se na veliko uporabljata za \xc4\x8di\xc5\xa1\xc4\x8denje pitne vode, komunalnih odplak, meteorne vode in obdelavo industrijskih odpadnih vod.\n_START_SECTION_\nDeflokulacija\n_START_PARAGRAPH_\nDeflokulant je kemi\xc4\x8dni aditiv, ki prepre\xc4\x8duje flokulacijo koloidov, suspenzij in go\xc5\xa1\xc4\x8d. Uporablja se za zmanj\xc5\xa1anje viskoznosti ali prepre\xc4\x8ditev flokulacije in se v\xc4\x8dasih napa\xc4\x8dno imenuje \xc2\xbbdispergirno sredstvo\xc2\xab. Deflokulanti so ve\xc4\x8dinoma nizkomolekularni anionski polimeri, ki nevtralizirajo pozitivne naboje na suspendiranih delcih, zlasti fino upra\xc5\xa1ne gline in aril-alkil derivati sulfonskih kislin. Mednje spadajo polifosfati, lignosulfonati, tanini iz kebra\xc4\x8da in razli\xc4\x8dni vodotopni sinteti\xc4\x8dni polimeri. _NEWLINE_Izraz deflokulacija se uporablja tudi na neza\xc5\xbeeleno nastajanje koloidov v bazenu z aktiviranim blatom zaradi prehitrega me\xc5\xa1anja. Tak\xc5\xa1no deflokulacijo se lahko prepre\xc4\x8di ali vsaj zmanj\xc5\xa1a z manj intenzivnim me\xc5\xa1anjem, na primer z ve\xc4\x8djimi me\xc5\xa1ali in manj\xc5\xa1imi hitrostmi me\xc5\xa1al.'